इधर, जब अर्जुन की मूर्च्छा टूटी, तब वे घोड़े के लिए अत्यंत व्यग्र हो उठे| तब प्रभु ने ब्राह्मण वेष बनाया और अर्जुन को अपना चेला| वे राजा के पास पहुंचे| राजा मयूरध्वज इन लोगों के तेज से चकित हो गए| वे इन्हें प्रणाम करने ही वाले थे कि इन लोगों ने स्वस्ति कहकर उन्हें पहले ही आशीर्वाद दे दिया| राजा ने इनके पधारने का कारण पूछा| श्रीकृष्ण ने कहा, “मेरे पुत्र को सिंह ने पकड़ लिया है| मैंने उससे बार-बार प्रार्थना की कि जिसमें वह मेरे एकमात्र पुत्र को किसी प्रकार छोड़ दे| यहां तक कि मैं स्वयं अपने को उसके बदले में देने को तैयार हो गया, पर उसने एक न मानी| बहुत अनुनय-विनय करने पर उसने यह स्वीकार किया है कि राजा मयूरध्वज पूर्ण प्रसन्नता के साथ अपने दक्षिणांग को अपनी स्त्री पुत्र के द्वारा चिरवाकर दे सकें तो मैं तुम्हारे पुत्र को छोड़ सकता हूं|” राजा ने ब्राह्मण रूप श्रीकृष्ण का प्रस्ताव मान लिया| उनकी रानी ने अर्द्धांगिनी होने के नाते अपना शरीर देना चाहा, पर ब्राह्मण ने दक्षिणांग की आवश्यकता बतलाई| पुत्र ने अपने पिता की प्रतिमूर्ति बतलाकर अपना अंग देना चाहा, पर ब्राह्मण ने वह भी अस्वीकार कर दिया|